Den afdøde var, ifølge professor Niels Lynnerup, Retsmedicinsk Institut, Antropologisk Laboratorium, en 25-30 årig mand på 175 cm. Sammen med skelettet blev der fundet en 15 cm lang pilespids af ben, der måske har siddet i kroppen på den døde. Han har desuden fået et kraftigt slag i baghovedet, der kan være dødsårsagen.

Fundet skal opfattes som et moseoffer, og det minder på mange måder om de øvrige kendte moselig. Der er således tegn på, at den afdøde blevet nedlagt som offer i kanten af en nu drænet sø. Efterfølgende er søen vokset til og omdannet til mose, og det er den direkte årsag til, at han er blevet bevaret i tørvelagene. Heldige omstændigheder har således bevaret ham frem til mandag i denne uge, hvor arkæologerne fra Museum Nordsjælland fandt ham.